
Iubiţi fraţi şi surori în Hristos, şi mai ales voi cei care predicaţi şi învăţaţi Cuvântul lui Dumnezeu, vă urez binecuvântările lui Dumnezeu, din Centrul Misionar din Krefeld, Germania. Noi am avut un sfârşit de săptămână minunat; au venit oameni din toate părţile Europei, şi din Asia, din Africa, din Canada, din diferite părţi ale lumii. Îi suntem recunoscători Dumnezeului Atotputernic pentru  Cuvântul Său descoperit, pentru adevăratul mesaj al acestui ceas, mai ales pentru partea profetică a Scripturii prin care primim orientarea dumnezeiască ca să vedem toate lucrurile care se întâmplă acum, şi pe care le putem verifica după aceea cu ajutorul Scripturilor. 
În luna august a acestui an am fost martori la mai multe evenimente foarte importante: papa a venit în Germania; a vorbit mai întâi la circa 300 de mii de oameni, apoi la peste un milion. A fost de asemenea planificată şi a şi avut loc o vizită la sinagogă. Vedem diverse lucruri care ne fac să înţelegem că lumea este unită sub conducerea Romei, iar copiii lui Dumnezeu sunt uniţi sub Hristos, Mântuitorul – Capul Bisericii autentice a Dumnezeului Celui Viu. Şi am auzit astfel circa 300 de mii de oameni strigând: „Sfinte Părinte, dacă nu ne binecuvântezi, noi nu te lăsăm să pleci”.  Au repetat aceste vorbe ca Iacov în Gen. 32, atunci când se ruga, când s-a luptat cu Dumnezeu şi a dorit să fie binecuvântat. Dar în cazul nostru, sute de mii de oameni au privit de pe malul Rinului spre omul de Roma, care era într-o ambarcaţiune. Şi cineva a pretins că el este „pescarul de oameni”. Nu intrăm în detaliile acestor lucruri, însă doare. Durerea este foarte mare când vedem că lumea întreagă este adusă în această mare unire de sub conducerea Romei. 
În acelaşi timp recunoaştem că Dumnezeu Îşi cheamă poporul afară din tot ceea ce nu este în concordanţă cu sfântul Său Cuvânt şi cu planul de mântuire, pentru ca acesta să fie separat de toate lucrurile şi să vină în lumina Cuvântului descoperit şi a voii lui Dumnezeu. 
Apoi sigur că am auzit de tragedia petrecută în Louisiana –de fapt trei state au fost cuprinse de inundaţii, şi au fost foarte mulţi morţi. Cineva a scris ca titlu: „ACESTA ESTE PUMNUL LUI DUMNEZEU”. Nu numai mâna lui Dumnezeu, ci pumnul lui Dumnezeu loveşte în naţiune. Iubiţilor, eu nu pot să judec, dar în acelaşi timp aş putea să spun următorul lucru: un preşedinte care poate să zâmbească, să cânte şi să-şi plimbe câinele prin frumoasa grădină a Casei Albe şi, în acelaşi timp, să privească la sicriele care sunt aduse din Irak, şi în care se află soldaţi care au murit acolo. Pentru ce au murit acei soldaţi? Unde este războiul? Cum de a fost ocupată o naţiune? Şi teroarea a continuat nu cu Bin Laden, ci cu dl. Bush. 
Am auzit apoi că Rusia şi China au făcut împreună exerciţii militare timp de zece zile, spunând că se antrenează pentru lupta împotriva terorismului de pe pământ. Aceasta va fi împlinirea prorociilor biblice: pe de o parte împăratul nordului, apoi desigur, vor trebui să se alăture ţările din răsărit, conform Ezech. 38 şi Apoc. 16. 
Dar să trecem acum la punctul principal: cu toţii am auzit despre Gaza. De fapt cu toţii am simţit şi am suferit alături de copiii lui Israel care au trebuit scoşi din fâşia Gaza şi duşi în ţara făgăduită. Punctul principal este acesta: ca şi în legătură cu toate lucrurile care vin peste pământ precum durerile naşterii peste femeia însărcinată, tot aşa Domnul nostru a spus în Mat. 24: 8 „Dar toate aceste lucruri nu vor fi decât începutul durerilor”. Iubiţilor, dacă citiţi Luca 21:34-35 acolo spune: „Luaţi seama la voi înşivă, ca nu cumva... ...ziua aceea să vină fără veste asupra voastră. Căci ziua aceea va veni ca un laţ peste toţi cei ce locuiesc pe toată faţa pământului”. Dar pe pământ există un grup care priveşte în sus. Şi noi putem să ne uităm în sus, ştiind că răscumpărarea noastră se apropie. 
Dacă e vorba de fâşia Gaza, noi trebuie să vedem ce spune Cuvântul lui Dumnezeu, pentru ca întotdeauna să avem răspunsul din sfintele Scripturi. Conform cu Ţefania 2:4-7, fâşia Gaza va fi nimicită şi, înainte ca nimicirea să aibă loc, toţi israeliţii au trebuit scoşi afară pentru că ei nu pot fi nimiciţi laolaltă cu filistenii. Aceea a fost singura fâşie din ţară care a fost făgăduită Israelului, dar nu a fost niciodată ocupată şi, de aceea, nu a devenit niciodată parte din ţara făgăduită, Ereţ Israel. Şi acum, conform prorociei biblice, după ce fâşia va fi nimicită, seminţia lui Iuda va intra în posesia acelei părţi care aparţine filistenilor de astăzi; după ce nimicirea a avut loc şi după ce rânduiala lui Dumnezeu va fi instaurată în acea parte din ţară. Dumnezeu are o rânduială divină pentru Israel, şi o rânduială divină pentru Biserica Lui. Şi de aceea, întotdeauna trebuie să ne uităm în Cuvântul lui Dumnezeu ca să găsim informaţia şi orientarea precisă. 
În Iosua 13:1-2 citim: „Iosua era bătrân, înaintat în vârstă. Domnul i-a zis atunci: „Tu ai îmbătrânit, ai înaintat în vârstă, şi ţara care-ţi mai rămâne de supus este foarte mare.”” „…şi ţara care-ţi mai rămâne de supus este foarte mare”. Este vorba despre ţara făgăduită, care mai rămăsese de supus. Apoi avem aici descrierea în ceea ce priveşte ţinuturile filistenilor – citim despre Gaza, despre Ascalon şi celelalte ţinuturi. 
Apoi dacă citim în alte locuri, de exemplu Jud. 2 de la v. 1, aici scrie: „Îngerul Domnului S-a suit din Ghilgal la Bochim, şi a zis: „Eu v-am scos din Egipt, şi v-am adus în ţara pe care am jurat părinţilor voştri că v-o voi da. Am zis: „Niciodată nu voi rupe legământul Meu cu voi;”” – ca să scurtăm, iubiţi fraţi şi surori, dacă citiţi v. 3 acolo spune: „Am zis atunci: „Nu-i voi izgoni dinaintea voastră; ci vă vor sta în coaste” – un ţepuş în carne – „şi dumnezeii lor vă vor fi o cursă”.  Punctul principal este acesta: fâşia de pământ care nu a fost ocupată, unde dumnezeii ţării şi altarele nu au fost nimicite şi îndepărtate, acea fâşie a fost pentru Israel până în ziua de azi ca un ţepuş în carne. Nu putem intra acum în amănuntele acestor lucruri.
Dar eu spun: Dumnezeu se va îngriji de Israel ca la sfârşit, la sfârşit, nu în zilele lui Iosua, ci când Domnul va aşeza rânduiala Sa dumnezeiască cu Israelul, teritoriul va fi prezent în întregime şi va fi ţara lui Dumnezeu în întregime. La fel se va întâmpla în restituirea totală care priveşte Biserica nou testamentară. Rânduiala divină va fi din nou instaurată în Biserica Dumnezeului Celui Viu şi vom păşi pe fiecare loc din pământul făgăduit, vom intra în posesia fiecărei făgăduinţe făcută de Dumnezeu în Cuvântul Său. În restituirea totală, chiar şi acele părţi care nu au fost ocupate până în timpul de faţă, tot ceea ce a făgăduit Dumnezeu se va împlini, de la început la sfârşit. Eu cred în restituirea totală a tuturor lucrurilor. Rânduiala lui Dumnezeu va fi instaurată şi nimeni n-o va stânjeni. Acum este timpul să recunoaştem ziua şi mesajul ei. 
Domnul nostru drag să vă binecuvânteze şi să fie cu voi. Fie ca voi să recunoaşteţi că Dumnezeul cerului l-a trimis pe William Branham cu un mesaj care va premerge a doua venire a lui Hristos. Şi noi ducem acest mesaj, împreună cu toate făgăduinţele Cuvântului lui Dumnezeu, până la marginile pământului. Şi de aceea vom vedea împlinirea tuturor făgăduinţelor pe care le-a dat Dumnezeu în Cuvântul Său. Fiţi cu toţii binecuvântaţi în Numele lui Isus Hristos, Domnul nostru. Amin. 

